b'\n_START_ARTICLE_\nMolize\n_START_SECTION_\nZemljepisna lega in podnebje\n_START_PARAGRAPH_\nMolize je gorata (55%) in gri\xc4\x8devnata (45%) de\xc5\xbeela, ki se od Apeninov spu\xc5\xa1\xc4\x8da na severovzhod proti Jadranskemu morju. Najvi\xc5\xa1ji vrh je v skupini Meta (2241 m), kjer se stikajo de\xc5\xbeele Molize, Abruci in Lacij. Reke so hudourniki, ki so spomladi zelo dero\xc4\x8di, \xc4\x8dez poletje pa skoraj usahnejo. Edina izjema je reka Biferno, ki iz ve\xc4\x8d izvirov dobiva velike in stalne koli\xc4\x8dine vode skozi vse leto. Zaradi pe\xc5\xa1\xc4\x8dene obale Jadranskega morja so spomladanski hudourniki ob izlivih toliko izpodkopavali re\xc4\x8dno dno, da so se ob obali ustvarjali pravi naravni jezovi in nastajala so pe\xc5\xa1\xc4\x8dena mo\xc4\x8dvirja. \xc5\xa0ele v zadnjih desetletjih je na\xc4\x8drtna bonifikacija hudourni\xc5\xa1kih strug pridobila ve\xc4\x8d urejenih pla\xc5\xbe, ki so ve\xc4\x8dinoma namenjene za turizem (kopali\xc5\xa1\xc4\x8da, avtokampi)._NEWLINE_Podnebje je sredozemsko samo na ozkem obalnem pasu in se postopoma spremeni z nara\xc5\xa1\xc4\x8danjem nadmorske vi\xc5\xa1ine. Zna\xc4\x8dilne so predvsem zelo ostre zime: Campobasso, \xc4\x8deprav le\xc5\xbei na isti zemljepisni \xc5\xa1irini kot Barcelona in otok Krf, ima srednjo zimsko temperaturo 2 \xc2\xb0C kakor Bruselj.\n_START_SECTION_\nZgodovina\n_START_PARAGRAPH_\nDe\xc5\xbeela je anti\xc4\x8dna domovina plemena Sanitov, ki se je najdlje upiralo Rimskemu \xc5\xa1irjenju po vsem polotoku, a se je moralo po desetletjih spopadov le vdati. Mesto Isernia je postalo rimska kolonija leta 252 pr. n. \xc5\xa1t., Venafro okoli leta 27 pr. n. \xc5\xa1t., Bojano okoli leta 75. Po Rimljanih so v \xc5\xa1estem stoletju vladali Goti in Bizantinci, od leta 572 dalje Langobardi. Ko so Langobardi sprejeli katoli\xc5\xa1ko vero, je cerkev posebno v teh krajih mo\xc4\x8dno pridobila na ugledu in v oblasti. Pod Normani, ki so de\xc5\xbeelo uredili v fevde, se je uveljavilo mesto Bojano in leta 1053 se tu prvi\xc4\x8d pojavi plemi\xc5\xa1ka rodbina Molisio, po kateri bo dobila ime vsa de\xc5\xbeela. Ti plemi\xc4\x8di so izumrli leta 1168 in oblast je pre\xc5\xa1la \xc5\xa0panski kraljevini in v trinajstem stoletju Frideriku II. Ta je dal tod zgraditi ve\xc4\x8d gradov in velikih cerkva, med katerimi katedralo v mestu Termoli. V zgodnjem srednjem veku so se priselile v de\xc5\xbeelo ve\xc4\x8dje skupine Romov in Slovanov, v petnajstem stoletju tudi albanskih in hrva\xc5\xa1kih beguncev pred tur\xc5\xa1kimi vpadi. Med \xc5\xa1estnajstim in osemnajstim stoletjem je vsled aragonske slabe uprave in prekinitve stikov s sosednjimi pokrajinami de\xc5\xbeela ekonomsko propadla. Borbonci so stanje \xc5\xa1e poslab\xc5\xa1ali, razvilo se je razbojni\xc5\xa1tvo in niti zedinjenje s Kraljevino Italijo ni pomagalo.\n_START_SECTION_\nGospodarstvo\n_START_PARAGRAPH_\nOzemlje de\xc5\xbeele je glinasto in razorano od hudournikov, ki niso primerni za ustrezno namakanje polj. Zato je kmetijstvo, ki je glavna gospodarska panoga de\xc5\xbeele, zaostalo in ne pripomore niti k najmanj\xc5\xa1emu razvoju industrije. Glavni pridelek, \xc5\xbeito, se goji ekstenzivno, medtem ko so intenzivno obdelovana in umetno namakana le manj\xc5\xa1a podro\xc4\x8dja. Industrijski razvoj se mora boriti tudi s pomanjkanjem cestnih in \xc5\xbeelezni\xc5\xa1kih povezav, saj poteka ves promet na visokih legah, v kolikor so doline v glavnem usadne in te\xc5\xbeko prevozne. Celo turizem je zaradi pomanjkanja struktur slabo zastopan. V zadnjih desetletjih je sicer pri\xc5\xa1lo do dolo\xc4\x8denega napredka na vseh gospodarskih podro\xc4\x8djih, posebno v okolici Campobassa, a v primerjavi z ostalimi italijanskimi de\xc5\xbeelami je Molize \xc5\xa1e vedno med najbolj zaostalimi podro\xc4\x8dji.'